ปัจจัยความเสี่ยง

การดำเนินธุรกิจของธนาคารจะต้องได้รับผลกระทบทางธุรกิจ
เนื่องจากการเปลี่ยนแปลงของสภาวะแวดล้อม เศรษฐกิจ อุตสาหกรรม
และขบวนการดำเนินธุรกรรมที่เปลี่ยนแปลงอยู่ตลอดเวลา
ธนาคารตระหนักถึงปัจจัยความเสี่ยงต่างๆอันอาจจะเกิดขึ้นจากการเปลี่ยนแปลงต่างๆข้างต้น
และส่งผลกระทบต่อการประกอบการของธนาคาร
ธนาคารให้ความสำคัญกับการบริหารความเสี่ยงอย่างสม่ำเสมอและต่อเนื่อง มีสายบริหารความเสี่ยง
ซึ่งเป็นหน่วยงานอิสระขึ้นตรงต่อคณะกรรมการบริหารความเสี่ยง
ทำหน้าที่ในการบริหารความเสี่ยงของธนาคาร

คณะกรรมการบริหารความเสี่ยงของธนาคาร
มีบทบาทสำคัญในการกำหนดนโยบายการบริหารความเสี่ยง
ทบทวนความเพียงพอของนโยบายและระบบการบริหารความเสี่ยง
ตลอดจนดูแลและติดตามปริมาณความเสี่ยงของธนาคารให้อยู่ในระดับที่เหมาะสมสอดคล้องกับนโยบายการบริหารความเสี่ยงของธนาคาร
โดยมีเป้าหมายในการบริหารความเสี่ยงคือ
การบริหารความเสี่ยงต่างๆให้อยู่ภายในขอบเขตที่กำหนด
และดำเนินธุรกิจให้ได้อัตราผลตอบแทนที่เหมาะสม

นโยบายหลักในการบริหารความเสี่ยงของธนาคารคือ
การบริหารความเสี่ยงให้ครอบคลุมทั้งองค์กรของธนาคารและกลุ่มธุรกิจในเครือ
และรวบรวมการบริหารความเสี่ยงทั้งหมดให้อยู่ที่ศูนย์กลาง
เพื่อใช้ในการบริหารความเสี่ยงได้อย่างมีประสิทธิภาพและเพียงพอ

แต่ละสายงานธุรกิจและหน่วยงานภายในจะมีหน้าที่รับผิดชอบในการเข้าใจและจัดให้มีการบริหารจัดการความเสี่ยงอย่างเพียงพอและครอบคลุมการปฏิบัติงานของแต่ละหน่วยงานนั้นๆโดยอยู่ภายใต้กรอบและนโยบายการบริหารความเสี่ยงรวมของธนาคาร
สายบริหารความเสี่ยงจะทำหน้าที่ในการกำกับดูแลและสอบทานเพื่อให้แน่ใจว่าสายธุรกิจและหน่วยธุรกิจได้มีกลไกการบริหารและควบคุมความเสี่ยงที่เพียงพอ

แต่ละสายธุรกิจจะได้มีการจัดสรรเงินกองทุนที่เหมาะสมกับรายได้
ความเสี่ยงของธุรกิจโดยวัดจากความเสี่ยงต่างๆของธุรกรรม
รวมถึงความเสียหายทางธุรกิจเข้าประกอบกัน
ซึ่งมีผลต่อการกำหนดแนวทางและนโยบายในการหารายได้ในธุรกิจนั้นด้วย

ธนาคารมีการบริหารความเสี่ยงที่สอดคล้องกับแนวทางของธนาคารแห่งประเทศไทย
โดยแบ่งแยกความเสี่ยงออกเป็น 5 ด้านคือ

-   ความเสี่ยงด้านกลยุทธ์

-   ความเสี่ยงด้านเครดิต

-   ความเสี่ยงด้านตลาด

-   ความเสี่ยงด้านสภาพคล่อง

-   ความเสี่ยงด้านปฏิบัติการ

การบริหารจัดการควบคุมความเสี่ยงของธนาคาร
ในปีที่ผ่านมาได้ขยายครอบคลุมไปสู่กลุ่มธุรกิจของธนาคารด้วยคือ บริษัทหลักทรัพย์เกียรตินาคิน จำกัด

ความเสี่ยงด้านกลยุทธ์

ความเสี่ยงด้านกลยุทธ์ คือ ความเสี่ยงอันเกิดจากการกำหนดแผนกลยุทธ์
และการปฏิบัติตามตามแผนกลยุทธ์อย่างไม่เหมาะสม หรืออาจเป็นความไม่สอดคล้องระหว่างกลยุทธ์
นโยบาย เป้าหมาย โครงสร้างองค์กร การแข่งขัน และทรัพยากรขององค์กร
ซึ่งในท้ายที่สุดจะส่งผลกระทบต่อรายได้และเงินกองทุนของธนาคาร
อันเป็นผลมาจากทั้งปัจจัยภายในและภายนอก

ธนาคารมีนโยบายในการเป็นธนาคารที่มีความชำนาญเฉพาะด้าน โดยมุ่งเน้นธุรกิจสินเชื่อเช่าซื้อ
ธุรกิจสินเชื่อเพื่อพัฒนาโครงการที่อยู่อาศัยและเงินลงทุนในสิทธิเรียกร้อง
เพื่อให้เกิดความชำนาญและความสามารถในการแข่งขันในธุรกิจนั้น ๆ

ด้วยกลยุทธ์การทำธุรกิจดังกล่าวข้างต้น ธนาคารจึงมีมาตรการการควบคุมความเสี่ยงหลัก โดย 1)
จัดให้มีขนาดของเงินกองทุนต่อสินทรัพย์เสี่ยงในระดับสูง
ให้เพียงพอต่อการกระจุกตัวธุรกิจของธนาคาร เพื่อรองรับการผันผวนของรายได้ในอนาคต
โดยธนาคารยังรักษาระดับเงินกองทุนต่อสินทรัพย์เสี่ยงให้สูงกว่าระดับเฉลี่ยของสถาบันการเงินโดยรวม
โดย ณ 31 ธันวาคม 2550 ธนาคารดำรงเงินกองทุนต่อสินทรัพย์เสี่ยงของธนาคาร คิดเป็นร้อยละ
16.39 ซึ่งสูงกว่าเกณฑ์ของธนาคารแห่งประเทศไทยที่กำหนดไว้ร้อยละ 8.5 โดยมีเงินกองทุน
ตามกฎหมายเป็นจำนวน 13,495 ล้านบาท 2) ลดความเสี่ยงด้านตลาด
ด้านสภาพคล่องให้มีน้อยที่สุด เหลือเฉพาะด้านเครดิตที่สามารถจัดการด้วยความเชี่ยวชาญ และ 3)
ควบคุมกระจายธุรกิจหลักของธนาคารปัจจุบันให้อยู่ในระดับที่เหมาะสมพร้อมทั้งหาธุรกิจหลักใหม่เพิ่มเติม
ตามรายละเอียดที่แสดงไว้ในหัวข้อความเสี่ยงด้านเครดิต

ความเสี่ยงด้านเครดิต

ความเสี่ยงด้านเครดิต คือ
ความเสี่ยงที่คู่สัญญาหรือผู้กู้ยืมไม่สามารถปฏิบัติตามเงื่อนไขและข้อตกลงในสัญญา
ทำให้ไม่สามารถชำระหนี้ที่มีต่อธนาคารเมื่อครบกำหนดได้
หรือจงใจไม่ปฏิบัติตามสัญญาที่จะชำระหนี้ให้กับธนาคาร
ความเสี่ยงด้านเครดิตหากเกิดขึ้นโดยไม่มีหลักประกันคุ้มครองจะมีผลทำให้ธนาคารต้องกันสำรองหนี้สูญมากขึ้น
อันจะส่งผลต่อกำไรสุทธิและเงินกองทุนของธนาคาร

ปัจจุบันสินเชื่อของธนาคาร ประกอบด้วย สินเชื่อเช่าซื้อร้อยละ 58.6
สินเชื่อเพื่อพัฒนาโครงการที่อยู่อาศัยร้อยละ 21.1 และสินเชื่อธุรกิจร้อยละ 10.7
(เงินลงทุนในสิทธิเรียกร้องร้อยละ 10) มีลูกหนี้ที่ต่ำกว่ามาตรฐานจำนวน 8,202 ล้านบาท
หรือคิดเป็นร้อยละ 12.45 ของเงินให้สินเชื่อรวม

สินเชื่อเช่าซื้อเป็นธุรกิจที่มีความผันผวนทางธุรกิจต่ำและมีการเติบโตสูง
ในขณะเดียวกันก็มีการแข่งขันสูงมากในเรื่องการให้บริการและอัตราดอกเบี้ย
จัดเป็นธุรกิจที่มีการกระจายความเสี่ยงในตัวเอง
ผลกระทบของความเสี่ยงที่สำคัญจะเกิดขึ้นจากการเปลี่ยนแปลงสำคัญทางด้านเศรษฐกิจ กฎหมาย
และอุตสาหกรรมรถยนต์ซึ่งมีผลกระทบต่อความสามารถในการผ่อนชำระของลูกหนี้
รวมทั้งนโยบายและกระบวนการดำเนินธุรกิจของธนาคารเอง

ในการบริหารความเสี่ยงสินเชื่อเช่าซื้อ
ธนาคารมุ่งเน้นการติดตามเป็นปัจจัยสำคัญที่มีผลกระทบแบบเป็นระบบกับพอร์ตสินเชื่อเช่าซื้อโดยรวม
รวมทั้งเน้นพัฒนากระบวนการอนุมัติและของราคาสินเชื่อ
ซึ่งเป็นปัจจัยสำคัญทางด้านความเสี่ยงของธุรกิจสินเชื่อเช่าซื้อ ในขณะเดียวกัน
ธนาคารจัดให้มีการติดตามคุณภาพของสินเชื่อ รวมทั้งผลตอบแทนสุทธิที่ได้รับจากธุรกิจ
โดยมีการแบ่งแยกประเภทของธุรกิจอย่างชัดเจน เพื่อให้การปรับตัวของธุรกิจมีประสิทธิภาพสูง

ธุรกิจสินเชื่อเพื่อพัฒนาโครงการที่อยู่อาศัย
เป็นธุรกิจที่มีความผันผวนสูงตามสภาวะตลาดอสังหาริมทรัพย์ ลักษณะของสินเชื่อที่มีอยู่ใน
Portfolio จะมีลูกหนี้จำนวนมาก แต่จะมีการกระจุกตัวโดย
ลูกหนี้รายใหญ่เป็นสัดส่วนที่มีน้ำหนักสูงโดยธรรมชาติ คือมีลูกหนี้รายใหญ่ 20
รายแรกมีสัดส่วนประมาณ ร้อยละ 50 ของสินเชื่อเพื่อพัฒนาโครงการที่อยู่อาศัยทั้งหมด

ณ สิ้นปี 2550 จากยอดเงินต้นทั้งหมด 15,184 ล้านบาท
สำหรับธุรกิจสินเชื่อเพื่อพัฒนาโครงการที่อยู่อาศัย มีหนี้ด้อยคุณภาพ (Classified Loan) จำนวน
5,412 ล้านบาท (ร้อยละ 35.64) และมีการตั้งสำรองที่สูงกว่าเกณฑ์ฯ ดังที่แสดงในตาราง

+-------------+-------+-----------------------------+-----------------+
| หน่วย :      | เงินต้น | สำรองตามเกณฑ์มาตรฐานบัญชีสากล  | สำรองของ        |
| ล้านบาท      |       |                             |                 |
|             |       | ฉบับ 39                      | ธนาคารเกียรตินาคิน |
+-------------+-------+-----------------------------+-----------------+
| หนี้ปกติ       | 9,772 | 4.48                        | 74.74           |
+-------------+-------+-----------------------------+-----------------+
| หนี้ด้อยคุณภาพ  | 5,412 | 1,164.40                    | 1,199.30        |
+-------------+-------+-----------------------------+-----------------+
| รวม         | 1     | 1,168.88                    | 1,274.04        |
|             | 5,184 |                             |                 |
+-------------+-------+-----------------------------+-----------------+

 

การบริหารความเสี่ยงของธุรกิจสินเชื่อพัฒนาโครงการที่อยู่อาศัย จึงมุ่งเน้นการมีกองทุนที่เพียงพอของธนาคารที่สูงกว่ามาตรฐาน การตั้งสำรองเผื่อการลดลงของคุณภาพหนี้ที่สูงกว่ามาตรฐานปกติ รวมทั้งการกระจายที่ตั้งของโครงการ และลักษณะของสินค้าในโครงการรวมทั้งขบวนการคัดเลือกและอนุมัติสินเชื่อกับโครงการที่มีศักยภาพดีจะประสบความสำเร็จในสภาวะตลาดปัจจุบันและอนาคต การกำหนดอัตราผลตอบแทนจะเป็นไปตามสภาวะความเสี่ยงของสินเชื่ออย่างชัดเจน เพื่อลดผลกระทบทางการเปลี่ยนแปลงของสภาวะของตลาดอสังหาริมทรัพย์ คู่แข่ง รวมทั้งผู้บริโภค ในการสอบทานคุณภาพสินเชื่อได้มีการมุ่งเน้นการสอบทานให้เหมาะสมกับขนาดของสินเชื่อแต่ละกลุ่ม โดยมีการติดตามอย่างใกล้ชิดในสินเชื่อที่ต่ำกว่ามาตรฐาน นอกจากนี้ ธนาคารมีการปรับปรุงนโยบายการให้สินเชื่อธุรกิจสินเชื่อพัฒนาโครงการที่อยู่อาศัย ให้มีความเข้มงวดขึ้น ซึ่งเริ่มมีผลบังคับใช้ในปี 2550 เชื่อว่าน่าจะทำให้คุณภาพของสินเชื่อใหม่ที่ปล่อยดีขึ้น และการกระจายที่ตั้งของโครงการในพื้นที่ต่างๆเป็นไปอย่างเหมาะสมและสอดคล้องกับสภาวะตลาด

การบริหารสิทธิเรียกร้องทางด้านสินเชื่อ เป็นธุรกิจที่มีความผันผวนด้านกระแสเงินรับ
ระยะเวลาในการดำเนินการปรับโครงสร้างและมูลค่าสินทรัพย์หลักประกัน
ความสำเร็จขึ้นอยู่กับความสามารถและประสิทธิภาพของขบวนการทางด้านการปรับโครงสร้างที่เหมาะสมกับความสามารถในการชำระหนี้ของผู้กู้และหลักประกันของสินเชื่อ
รวมถึงขบวนการทางกฎหมายทั้งภายในองค์กร และภายนอก

ธนาคารตระหนักถึงความผันผวนของผลการดำเนินงานของธุรกิจ รวมทั้งระยะเวลาการดำเนินการ
จึงมีมาตรการรักษาระดับเงินกองทุนให้อยู่ในระดับสูง
มีการติดตามการดำเนินงานทั้งด้านการบริหารหนี้ควบคู่กับการดำเนินการตามขั้นตอนทางกฏหมายอย่างใกล้ชิด
ตลอดจนการสำรองการลดค่าของสินทรัพย์และการเสื่อมค่าของทรัพย์สินรอการขายที่มีอัตราสูงกว่ามาตราฐานปกติ
เพื่อให้เพียงพอกับการเปลี่ยนแปลงของภาวะสิ่งแวดล้อมที่มีผลกระทบต่อธุรกิจ

อนึ่ง
จากการที่ธนาคารแห่งประเทศไทยได้กำหนดให้สถาบันการเงินในประเทศใช้มาตรฐานบัญชีสากลฉบับ
39 นั้นธนาคารได้ตั้งสำรองครบตามเกณฑ์ดังกล่าวตั้งแต่ปลายปี 2549 แล้ว

ความเสี่ยงด้านตลาด

ความเสี่ยงด้านตลาด คือ ความเสี่ยงที่เกิดจากการเคลื่อนไหวของอัตราดอกเบี้ย อัตราแลกเปลี่ยน
และราคาของตราสารในตลาดเงินและตลาดทุน
ที่มีผลกระทบต่อผลประกอบการทางการเงินของธนาคาร

อัตราดอกเบี้ย ราคาตลาดของสินทรัพย์และอัตราแลกเปลี่ยน
เป็นปัจจัยความเสี่ยงด้านตลาดที่มีผลกระทบโดยตรงต่อฐานะและผลการดำเนินงานของธนาคาร
อย่างไรก็ตามธนาคารมีนโยบายในการดำเนินการเพื่อลดผลของความผันผวนดังกล่าวให้อยู่ในระดับต่ำ

ธนาคารตระหนักถึงความสำคัญของความผันผวนของอัตราดอกเบี้ย
ซึ่งมีกระทบโดยตรงต่อรายได้ดอกเบี้ยสุทธิ
ฝ่ายจัดการจึงได้มอบหมายให้คณะกรรมการบริหารสินทรัพย์และหนี้สิน (ALCO)
ติดตามและควบคุมผลกระทบ
โดยใช้หลักการปรับเรื่องของอายุและประเภทของอัตราดอกเบี้ยของหนี้สินให้สอดคล้องกับสินทรัพย์
และใช้เครื่องมือติดตามผลกระทบเช่น
วัดผลกระทบของรายได้ดอกเบี้ยสุทธิจากสถานการณ์จำลองต่างๆ ให้อยู่ในช่วงที่กำหนด
มีผลทำให้ธนาคารมีความเสี่ยงทางด้านตลาดที่ต่ำ เช่นหากอัตราดอกเบี้ยขึ้นร้อยละ 1
จะทำให้ธนาคารมีรายได้ดอกเบี้ยสุทธิลดลงเพียง 60.55 ล้านบาท หรือคิดเป็นร้อยละ 1.31
ของรายได้ดอกเบี้ยสุทธิในปี 2550

เนื่องจากธนาคารมีสินทรัพย์รอการขายประเภทอสังหาริมทรัพย์เป็นสัดส่วนค่อนข้างสูงเมื่อเทียบกับสินทรัพย์รวมของธนาคาร
ราคาตลาดของอสังหาริมทรัพย์จึงมีผลกระทบต่อฐานะและผลการดำเนินงาน
แม้ว่าผลการขายในอดีตมีระดับใกล้เคียงกับราคาประเมิน
แต่ธนาคารยังคงนโยบายในการบันทึกบัญชีโดยใช้การตั้งสำรองเผื่อการลดมูลค่าแบบขั้นบันไดตามระยะเวลาที่ถือครองอย่างเข้มงวด
โดย ณ วันที่ 31 ธันวาคม 2550 ธนาคารมีทรัพย์สินรอการขายตามบัญชีจำนวน 9.2 พันล้านบาท
ในขณะที่ราคาประเมินอยู่ที่ระดับ 13.4 พันล้านบาท หรือคิดเป็นร้อยละ 145 ของราคาตามบัญชี

ในปัจจุบัน
ธนาคารมีธุรกรรมที่เกี่ยวข้องและมีผลกระทบโดยตรงกับอัตราแลกเปลี่ยนอย่างไม่มีนัยสำคัญ
และไม่มีมีเงินลงทุนในหลักทรัพย์ตามบัญชีการเพื่อค้า
ธนาคารใช้วิธีการรายงานมูลค่าตามราคาตลาดประจำวันสำหรับเงินลงทุนในหลักทรัพย์เผื่อขาย
และมีการกำหนดระดับตัดขาดทุนเพื่อจำกัดผลกระทบ

ความเสี่ยงด้านสภาพคล่อง

ความเสี่ยงด้านสภาพคล่อง คือ
ความเสี่ยงที่ธนาคารอาจไม่สามารถชำระเงินตามภาระผูกพันภายในระยะเวลาที่กำหนด
วัตถุประสงค์ของการบริหารความเสี่ยงด้านสภาพคล่องของธนาคารคือ
การมีเงินทุนที่เหมาะสมและเพียงพอที่จะใช้จ่ายชำระภาระผูกพันทั้งในปัจจุบันและอนาคต
ในขณะเดียวกันยังสามารถนำเงินทุนไปใช้ให้เกิดประโยชน์อย่างเหมาะสมในภาวะที่ตลาดเอื้ออำนวยด้วย

เนื่องจากธนาคารเป็นธนาคารขนาดเล็ก มีลักษณะพอร์ตของสินเชื่อที่มีการกระจุกตัวเป็นอุตสาหกรรม
รวมทั้งกระแสเงินสดของธุรกิจในภาคธุรกิจ เช่น ธุรกิจอสังหาริมทรัพย์ ธุรกิจบริหารสิทธิเรียกร้อง
มีความผันผวนสูง และคาดการณ์ได้ยากทำให้การคาดการณ์กระแสเงินเป็นไปได้อย่างจำกัด
อีกทั้งการเปลี่ยนแปลงข้อกฎหมายในอนาคตในเรื่องกองทุนประกันเงินฝาก
ซึ่งจะมีผลกระทบสำคัญกับตราสารในอนาคต

การที่ธนาคารมีนโยบายที่จะให้มีความเสี่ยงด้านสภาพคล่องต่ำ
ธนาคาร0จึงให้ความสำคัญต่อฐานะสภาพคล่อง
โดยมอบหมายให้คณะกรรมการบริหารสินทรัพย์และหนี้สิน (ALCO)
ดำเนินนโยบายเน้นการรักษาและบริหารสภาพคล่องของธนาคารอย่างเข้มงวดและต่อเนื่อง
เพื่อควบคุมความเสี่ยงด้านสภาพคล่องของธนาคารให้อยู่ในระดับที่เหมาะสมโดยมีนโยบายหลักเรื่อง

-   รักษาสภาพคล่องให้อยู่ในระดับสูงอย่างต่อเนื่อง โดยมีระยะเวลาครบกำหนดของหนี้สิน ณ 31
    ธันวาคม 2550 เฉลี่ยที่ 306 วัน

-   ปรับอายุของหนี้สินให้เหมาะสมสอดคล้องกับอายุสินทรัพย์

-   มีหนี้สินที่มีอายุครบกำหนดยาวในสัดส่วนที่สูง

-   มีการกระจายตัวของประเภทหนี้สิน

-   มีการขยายฐานเงินฝาก ทั้งด้านบัญชีลูกค้ารายใหญ่และกระจายช่วงเวลาครบกำหนด

-   มีมาตรการหาสภาพคล่องสำรองไว้กรณีฉุกเฉิน

ความเสี่ยงด้านปฏิบัติการ

ความเสี่ยงด้านปฏิบัติการ คือ
ความเสี่ยงที่อาจเกิดขึ้นจากความบกพร่องของระบบและกระบวนการปฏิบัติงานภายใน
ความผิดพลาดของบุคลากรและผู้บริหาร
หรือความล้มเหลวในการปฏิบัติงานที่เกิดขึ้นจากเหตุการณ์ภายนอก

ในการดำเนินธุรกิจของธนาคาร มีโอกาสเกิดความเสี่ยงด้านปฏิบัติการได้ทุกกระบวนการทำงาน
ซึ่งอาจก่อให้เกิดความเสียหายได้
ธนาคารจึงได้เล็งเห็นความสำคัญของการบริหารความเสี่ยงด้านปฏิบัติการ โดยมีวัตถุประสงค์หลัก
เพื่อลดความสูญเสียจากการปฏิบัติงาน, ปรับปรุงกระบวนการทำงานให้มีประสิทธิภาพสูงขึ้น
อีกทั้งช่วยเพิ่มประสิทธิภาพของการตรวจสอบภายในโดยพิจารณาจากผลกระทบของความเสี่ยงด้านปฏิบัติการ
ซึ่งจะสามารถสร้างมูลค่าเพิ่มให้กับผู้ถือหุ้น และเกิดความได้เปรียบในเชิงแข่งขัน

ในปีที่ผ่านมา
ธนาคารได้ดำเนินการจัดอบรมให้ความรู้การบริหารความเสี่ยงด้านปฏิบัติการและได้นำเครื่องมือในการบริหารความเสี่ยงด้านปฏิบัติการ
(การจัดเก็บข้อมูลเหตุการณ์ความเสียหาย : Loss Database,
การประเมินและควบคุมความเสี่ยงด้านปฏิบัติการด้วยตนเอง: Risk & Control
Self-Assessment, ดัชนีชี้วัดความเสี่ยงด้านปฏิบัติการ: Key Risk Indicators)
ทุกสายธุรกิจทั่วทั้งธนาคารแล้ว
โดยมีแผนงานขยายการดำเนินการดังกล่าวให้ครอบคลุมไปยังบริษัทในเครือภายในสิ้นไตรมาสที่ 1 ปี
2551
ซึ่งจะทำให้ธนาคารสามารถบริหารจัดการความเสี่ยงด้านปฏิบัติการในภาพรวมได้อย่างครบถ้วน

ธนาคารได้จัดให้มีกระบวนการประเมินและพิจารณาความเสี่ยงสำหรับผลิตภัณฑ์/บริการทางการเงิน/ระบบงานใหม่
เพื่อให้มั่นใจว่ามีวิธีการปฏิบัติงานและการควบคุมความเสี่ยงที่เหมาะสม
ก่อนจะเริ่มออกให้บริการกับลูกค้า

นอกจากนี้
ธนาคารได้จัดทำนโยบายการบริหารความต่อเนื่องทางธุรกิจและแผนรองรับการดำเนินธุรกิจอย่างต่อเนื่อง
เพื่อให้มั่นใจได้ว่าในกรณีที่เกิดเหตุฉุกเฉิน
ธนาคารจะยังสามารถให้บริการสำหรับธุรกรรมงานที่สำคัญได้อย่างต่อเนื่อง
หรือกลับสู่การดำเนินการภายในเวลาที่เหมาะสม โดยธนาคารจะทำการทดสอบ
และทบทวนแผนดังกล่าวอย่างสม่ำเสมอ เพื่อให้แน่ใจว่าแผนดังกล่าวมีประสิทธิภาพ
และนำไปใช้ปฏิบัติได้จริง สำหรับการเตรียมความพร้อมเพื่อรองรับการดำรงเงินกองทุนตามเกณฑ์
Basel II โดย ณ วันที่ 31 ธันวาคม 2550
ธนาคารได้ทดลองคำนวณเงินกองทุนเพื่อรองรับความเสี่ยงด้านปฏิบัติการตามวิธี Basic
Indicator Approach (BIA) ได้ผลลัพธ์ประมาณ 678.9 ล้านบาท

การเตรียมความพร้อมสำหรับ Basel II

ธนาคารได้ขออนุมัติวิธีการดำรงเงินกองทุนตามแนว Basel II โดยใช้วิธี Standardized
Approach (SA) สำหรับการคำนวณเงินกองทุนรองรับความเสี่ยงด้านเครดิต และวิธี Basic
Indicator Approach (BIA) สำหรับความเสี่ยงด้านปฏิบัติการ ทำการคำนวณทุกสิ้นเดือน โดย
ณ 31 ธันวาคม 2550

ในขณะเดียวกันการคำนวณเงินกองทุนของกลุ่มธนาคาร ณ ปัจจุบันเมื่อคำนวณตามมาตรฐาน Basel
II กลุ่มธนาคารจะมีระดับเงินกองทุนเท่ากับ 19.36 ซึ่งสูงกว่ากองทุนขั้นต่ำ คือร้อยละ 8.50

ปัจจัยความเสี่ยงหลักที่สำคัญ

-   ปัญหา Sub-prime Loan ในสหรัฐอเมริกา อาจมีผลกระทบกับเศรษฐกิจ
    การไหลเข้าออกของเงิน รวมทั้งค่าเงินและอัตราดอกเบี้ยของประเทศ

-   ภาวะการชะลอตัวทางด้านธุรกิจอสังหาริมทรัพย์
    และต้นทุนค่าก่อสร้างของธุรกิจและภาวะการชะลอตัวการบริโภคของผู้บริโภค
    อาจมีผลกระทบกับธุรกิจและความสามารถในการทำกำไรและสภาพคล่องของลูกค้าธนาคาร
    ซึ่งมีผลต่อเนื่องถึงคุณภาพของลูกหนี้ในธุรกิจอสังหาริมทรัพย์ได้

-   การแข่งขันที่รุนแรงในธุรกิจสินเชื่อเช่าซื้อ
    อาจมีผลกระทบต่อความสามารถในการทำกำไรและจุดคุ้มทุนของธุรกิจของธนาคารในธุรกิจสินเชื่อเช่าซื้อ

-   การประกาศใช้กฎหมายของสถาบันประกันเงินฝาก (Deposit Insurance & Agency)
    อาจมีผลกระทบต่อการเคลื่อนย้ายเงินของลูกค้าเงินฝากในระบบธนาคารทั้งประเทศ
    รวมทั้งการเปลี่ยนแปลงฐานลูกค้าเงินฝากของธนาคารต่างๆในระบบ

ธนาคารได้ดำเนินการเฝ้าระวังและติดตามอย่างใกล้ชิดในอนาคต
พร้อมทั้งออกมาตรการและวางแผนป้องกันและบรรเทาผลกระทบที่อาจเกิดขึ้น
พร้อมกับรายงานต่อฝ่ายบริหารและคณะกรรมการบริหารความเสี่ยงอย่างต่อเนื่อง